钦定古今图书集成/理学汇编/文学典/第199卷 > 《跋病翁先生诗》前人
## 钦定古今图书集成/理学汇编/文学典/第199卷 > 《跋病翁先生诗》前人

此病翁先生少时所作《闻筝》诗也。规模意态，全是学
《文选》、乐府诸篇，不杂近世俗体，故其气韵高古，而音
节华畅，一时辈流少能及之。逮其晚岁，笔力老健，出
入众作，自成一家，则已稍变此体矣。然余尝以为天
下万事，皆有一定之法，学之者须循序而渐进。如学
诗则且当以此等为法，庶几不失古人本分体制。向
“后，若能成就变化，固未易量，然变亦大是难事。果然
变而不失其正，则纵横妙用，何所不可？不幸一失其
正，却似反不若守古本旧法，以终其身之为稳也。李、
杜、韩、柳，初亦皆学《选》诗者，然杜、韩变多而柳、李变少，
变不可学，而不变可学，故自其变者而学之，不若自
其不变者而学之”，乃鲁男子学柳下惠之意也。呜呼！
学者其毋惑于不烦绳削之说，而轻为放肆以自欺
也哉！己未五月二十二日。